b"\n_START_ARTICLE_\nComtat de Tr\xc3\xadpoli\n_START_SECTION_\nDominis\n_START_PARAGRAPH_\nEls seus dominis els formaven la zona de la costa des de la ciutat del castell de Margat, al nord, fins a la ciutat de Gibelet, al sud. Limitava al nord amb el Principat d'Antioquia, al sud amb els feus de la fam\xc3\xadlia reial de Jerusalem i a l'est amb els territoris dels selj\xc3\xbacides. La capital fou Tr\xc3\xadpoli i altres feus importants eren: Tortosa, Nefin, Butron, Castell Roig, Montferrand i el Crac dels Cavallers.\n_START_SECTION_\nHist\xc3\xb2ria\n_START_PARAGRAPH_\nEls primers feus del comtat, Tortosa i Gibelet, \xe2\x80\x94entrant en rivalitat amb el Principat d'Antioquia, que tamb\xc3\xa9 volia conquerir aquests llocs\xe2\x80\x94 van ser conquerits el 1102 per Ramon IV de Tolosa, el qual va pagar la construcci\xc3\xb3 del castell que seria el centre de govern del comtat, el Mont Pelegr\xc3\xad. Mentre muntava setge a Tr\xc3\xadpoli va ser ferit mortalment i el setge el continu\xc3\xa0 el seu oncle Guillem II de Cerdanya. Quan el seu fill primog\xc3\xa8nit, Bertran, que vivia a Fran\xc3\xa7a, arrib\xc3\xa0 per fer-se'n c\xc3\xa0rrec de l'her\xc3\xa8ncia es trob\xc3\xa0 que Guillem s'havia intitulat comte de Tr\xc3\xadpoli. Bertran va recon\xc3\xa8ixer la sobirania feudal del Regne de Jerusalem i present\xc3\xa0 el cas davant la Haute Cour, els membres de la qual, havent vist el testament dictaren sent\xc3\xa8ncia a favor d'ell._NEWLINE_Bertran va morir el 1112 i el va succeir el seu fill Pon\xc3\xa7. Aquest va recon\xc3\xa8ixer com a senyor sobir\xc3\xa0 al pr\xc3\xadncep d'Antioquia. L'esposa de Pon\xc3\xa7 aport\xc3\xa0 al matrimoni dos castells: Rugia i Arcekar, i el sogre li transfer\xc3\xad en el seu testament el Crac dels Cavallers. Quan Pon\xc3\xa7 va morir el 1137, la successi\xc3\xb3 pass\xc3\xa0 al seu fill Ramon (anomenat Ramon II perqu\xc3\xa8 Ramon de Sant G\xc3\xa8li \xc3\xa9s considerat l'ancestre de la dinastia com a Ramon I). Durant el seu govern el comtat va ser durament atacat pels musulmans, que li van prendre alguns territoris com Rafanea el 1137. El 1142 va fer fortificar el Crac dels Cavallers i el va encomanar als cavallers hospitalers. Va morir el 1151 i el va succeir el seu fill Ramon III que va morir el 1187 sense descend\xc3\xa8ncia, i deix\xc3\xa0 el comtat al seu fillol, el fill gran del pr\xc3\xadncep d'Antioquia, Ramon, que el 1201 transfer\xc3\xad el comtat al seu germ\xc3\xa0 Bohemond I (despr\xc3\xa9s Boemond IV d'Antioquia). Amb el canvi de dinastia comen\xc3\xa7aren conflictes entre el Comtat de Tr\xc3\xadpoli i el Regne d'Arm\xc3\xa8nia Menor, amb el qual estaven emparentats i eren pretendents al tron d'Antioquia. A la mort de Boemond VII l'her\xc3\xa8ncia va passar, despr\xc3\xa9s d'algunes lluites, a la seva neboda Ll\xc3\xbacia, filla de Boemond VI. El 1289 els darrers territoris del comtat foren ocupats pels musulmans d'Egipte (setge de Tr\xc3\xadpoli (1289)), sense que es pogu\xc3\xa9s evitar, ja que estaven en superioritat num\xc3\xa8rica i el t\xc3\xadtol va passar a la casa reial de Xipre."